<classify> MKUU wa wilaya ya Bahi, Mwanahamisi Munkunda ameitaka halmashauri kuongeza kasi ya upimaji viwanja kudhibiti ujenzi holela na migogoro ya ardhi wilayani humo.Munkunda alitoa kauli hiyo jana wakati akizungumza katika kikao cha Baraza la Madiwani la halmashauri ambalo lilikutana kwa ajili ya kupokea taarifa za utekelezaji wa shughuli za maendeleo katika kata za wilayani humo.Alisema kutokana na ujio wa makao makuu mkoani Dodoma, baadhi ya wananchi wameanza kukimbilia Bahi kununua viwanja kutokana na viwanja vya Dodoma mjini kuwa bei ghali.Munkunda alisema hatua hiyo inafanya wananchi wa Bahi pia kuchangamkia fursa hiyo kwa kuuza maeneo yao kwa vipimo visivyo rasmi hali inayoweza kusababisha migogoro ya ardhi hapo baadaye baina ya wananchi na Halmashauri.Upimaji viwanja siyo jambo la kujikongoja, mnapaswa mjipange ili kuwa na ardhi iliyopimwa na kupangwa vizuri katika matumizi ya ardhi. Bila kulichukulia hili kwa umakini, litatuletea shida hapo baadaye.Aliongeza: Tukifanya hivyo mapema tutawafanya wananchi wanaokuja kupata viwanja vilivyopimwa jambo ambalo litatusaidia kuepuka migogoro ya ardhi na kuwa na makazi holela kwani wananchi wameshaanza kuuza maeneo yao bila utaratibu.Awali, Mwenyekiti wa Halmashauri hiyo, Danford Chisomi alisema walishajipangia utaratibu wa kutenga Sh milioni 10 kila mwezi kwa ajili ya upimaji wa viwanja kwa lengo la kuondoa migogoro ya ardhi na pia kuwa chanzo cha kuongeza mapato kwa halmashauri.Munkunda alionya wenyeviti wa vijiji wasiokuwa waaminifu dhidi ya uuzaji wa maeneo ya wananchi kwa kuwataka waache vitendo hivyo mara moja. Nimeshapokea malalamiko kutoka kwa wananchi kuwa kuna baadhi ya wenyeviti wamekuwa wakiuza maeneo ya wananchi, niwaonye kuacha tabia hiyo mara moja kwani atakayebainika atachukuliwa hatua za kisheria bila huruma.  <topic>: kitaifa 